### NN 5/2022 (12.1.2022.), Presuda Visokog upravnog suda Republike Hrvatske poslovni broj: Usoz-111/19-10 od 29. studenoga 2021.

VISOKI UPRAVNI SUD REPUBLIKE HRVATSKE

49

PRESUDA

Visoki upravni sud Republike Hrvatske u vijeću sastavljenom od sutkinja toga suda Dijane Vidović predsjednice vijeća, dr. sc. Sanje Otočan, mr. sc. Inge Vezmar Barlek, Senke Orlić Zaninović i Marine Kosović Marković, članica vijeća, te više sudske savjetnice Tatjane Ilić zapisničarke, u povodu zahtjeva T. d.o.o., Z., radi ocjene zakonitosti općeg akta, na sjednici vijeća održanoj 29. studenoga 2021.

presudio je

Ukida se odredba članka 133. Prostornog plana uređenja Grada S. (Službeni list Grada Samobora, 7/06, 7/07, 3/14 i 2/15), u dijelu koji glasi: »Svaki koncesionar treba izraditi mrežu potrebnih lokacija repetitora, pretvarača, antenskih stupova i sl., i na nju ishoditi suglasnost Gradskog vijeća.«

Obrazloženje

1. Podnositelj je Sudu podnio zahtjev za ocjenu zakonitosti dijela odredbe članka 133. Prostornog plana uređenja Grada S. (Službeni list Grada Samobora, 7/06, 7/07, 3/14 i 2/15), koja glasi: »Svaki koncesionar treba izraditi mrežu potrebnih lokacija repetitora, pretvarača, antenskih stupova i sl., i na nju ishoditi suglasnost Gradskog vijeća.« – dalje: treća rečenica članka 133. PPU-a.

2. Navodi da je pristupio izgradnji elektroničke komunikacijske opreme – antenskog prihvata na postojećoj građevini u H. S., M. ulica 14A, a Upravni odjel za provođenje dokumenata prostornog uređenja i gradnju, Grada S. je rješenjem klasa: UP/I-350-01/19-30/000005, urbroj: 238-11-08/4-19-0003, obustavio postupak pokrenut po njegovom zahtjevu za utvrđivanje posebnih uvjeta za postavu bazne stanice T. ZAG1672.4 HR-S.-istok, na naprijed spomenutoj postojećoj građevini. Poziva se na odredbe Zakona o elektroničkim komunikacijama (»Narodne novine«, 73/08., 90/11., 133/12., 80/13., 71/14. i 72/17.) – dalje: ZEK, i Uredbe o mjerilima razvoja elektroničke komunikacijske infrastrukture i druge povezane opreme (»Narodne novine«, 131/12. i 92/15.) – dalje: Uredba te obrazlaže da su jedinice lokalne i područne (regionalne) samouprave dužne uskladiti svoje dokumente prostornog uređenja s Uredbom, odnosno da se u konkretnom slučaju Uredba trebala primijeniti neposredno. Također navodi da je Pravilnikom o jednostavnim i drugim građevinama i radovima (»Narodne novine«,) propisano da se, na postojećoj građevini bez građevinske dozvole, u skladu s glavnim projektom, mogu izvoditi radovi kojima se postavlja EKI (antenski prihvat). Stoga smatra da Prostorni plan uređenja Grada S., dio članka 133. PPU-a, nije u skladu s pozitivnim propisima. Elaborira rješenje PPU-a, značaj pozitivnih propisa i konkretnu situaciju, poziva se na praksu Ustavnog suda Republike Hrvatske i upravnih sudova te ističe da se osporenom odredbom onemogućava razvoj zadovoljavajuće kvalitete telekomunikacijskih usluga i ograničava mogućnost daljnjeg razvoja strateški važne EKI. Predlaže sudu da ukine, nezakonitošću zahvaćenu, treću rečenicu članka 133. PPU-a.

3. Donositelj akta nije dostavio očitovanje, nego su to učinili Upravni odjel za provođenje dokumenata prostornog uređenja i gradnju te Upravni odjel za gospodarstvo, razvoj i projekte Europske unije Grada S. U očitovanju na zahtjev navode da je PPU i dalje na pravnoj snazi, a u postupku izrade izmjena i ispravki PPU-a provedena je javna rasprava, kao najznačajniji segment rješavanja o prijedlogu te su pozvani HAKOM i tvrtke tadašnjih operatera-koncesionara, koji na prijedlog prostornog plana nisu imali primjedbi.

4. Zahtjev je osnovan.

5. Za ocjenu o osnovanosti prigovora podnositelja zahtjeva, odnosno ocjenu zakonitosti spornog dijela PPU-a, mjerodavne su odredbe ZEK-a, koji u članku 25. stavku 2. propisuje da su JLP(R)S obavezne planirati u svojim dokumentima prostornog uređenja EKI i drugu povezanu opremu, koja osobito obuhvaća samostojeće antenske stupove, tornjeve i kabelsku kanalizaciju, na način kojim se ne ograničuje razvoj elektroničke komunikacijske mreže i EKI, pri čemu se osobito moraju zadovoljiti zahtjevi zaštite ljudskog zdravlja, zaštite prostora i očuvanja okoliša.

6. Sukladno odredbi članka 25. stavka 3. ZEK-a u postupku donošenja dokumenata prostornog uređenja iz stavka 2. ovog članka potrebno je pribaviti prethodno mišljenje HAKOM-a kojim se potvrđuje da se dokumentom prostornog uređenja uređuje gradnja EKI i druge povezane opreme u skladu sa stavkom 2. ovog članka i pravilnicima iz članka 24. stavka 9. ovoga zakona. HAKOM donosi prethodno mišljenje u skladu s mjerilima razvoja EKI i druge povezane opreme, koja se propisuju uredbom Vlade Republike Hrvatske, na prijedlog ministra i uz prethodno pribavljeno mišljenje Vijeća HAKOM-a.

7. Na temelju odredbe članka 5. Uredbe, planiranje položaja EKI i druge povezane opreme u pokretnim komunikacijskim mrežama (samostojećih antenskih stupova) utvrđuje se na temelju podloge koju čini objedinjeni plan razvoja pokretne komunikacijske infrastrukture (stavak 1.). Objedinjeni plan, koji obuhvaća usklađene planove svih operatora pokretnih komunikacija u Republici Hrvatskoj, s najmanjim potrebnim brojem samostojećih antenskih stupova u svakoj županiji i Gradu Zagrebu, operatori pokretnih komunikacija zajednički podnose na prethodnu suglasnost HAKOM-u (stavak 2.) U smislu odredbe članka 5. stavka 3. Uredbe Odredbe za provođenje prostornih planova županija i Grada Zagreba ne smiju umanjivati i/ili ograničavati elektroničke komunikacijske zone koje su na temelju objedinjenog plana iz stavka 1. ovog članka unesene u grafički prikaz tih prostornih planova (stavak 3.).

8. Odredbom članka 13. stavka 1. Uredbe obvezane su sve JLP(R)S da usklade odredbe dokumenata prostornog uređenja iz svojeg djelokruga s odredbama Uredbe prigodom njihove prve izrade, ili prve izrade njihovih izmjena i/ili dopuna nakon stupanja na snagu Uredbe. Do usklađenja dokumenata prostornog uređenja s odredbama Uredbe neposredno se primjenjuje Uredba (stavak 2.).

9. Ustavni sud Republike Hrvatske rješenjem broj: U-II-2392/2014 od 27. ožujka 2018. nije prihvatio prijedlog za pokretanje postupka za ocjenu suglasnosti s Ustavom i zakonom članka 5. stavka 3. i članka 13. Uredbe. Ustavni sud u rješenju navodi da »... ustavno načelo lokalne i područne (regionalne) samouprave ima svoje Ustavom predviđene granice. Prije svega, sam Ustav u članku 129.a stavku 3. jasno propisuje da se poslovi lokalnog i područnog (regionalnog) djelokruga uređuju zakonom. Nadalje, činjenicu da Ustav u članku 129.a stavku 1. određuje da jedinice lokalne samouprave obavljaju poslove lokalnog djelokruga kojima se neposredno ostvaruju potrebe građana koji žive na konkretnom području lokalne samouprave ne može se tumačiti na način da je lokalna samouprava potpuno slobodna u reguliranju pitanja koja se odnose na potrebe građana na njenom području, kao što je između ostalog i uređenje naselja i stanovanja te prostorno i urbanističko planiranje ... Ovlasti lokalne samouprave nisu i ne mogu biti imune na interese od općeg značenja za sve građane i građanke Republike Hrvatske za koje je, sukladno Ustavu, nadležan zakonodavac. Ustavom osigurane ovlasti jedinica vlasti lokalne samouprave moraju biti u ravnoteži s općim interesom svih građana i građanki Republike Hrvatske…« (točka 11. rješenja). Ustavni sud dalje upućuje na odredbe članka 3., članka 75. stavka 1. i članka 25. stavka 2. ZEK-a.

10. Imajući na umu citirane odredbe ZEK-a, Uredbe kao i stajališta Ustavnog suda izražena u naprijed navedenom rješenju, prema ocjeni ovog suda jedinice lokalne samouprave obvezne su u svojim dokumentima prostornog uređenja planirati EKI i drugu povezanu opremu na način koji ne odstupa od Uredbe.

11. Slijedom izloženog, sud je na temelju odredbe članka 86. stavka 3. Zakona o upravnim sporovima (»Narodne novine«, broj: 20/10., 143/12., 152/14., 94/16., 29/17. i 110/21.) – dalje: ZUS, ukinuo osporeni dio odredbe općeg akta, koji, na temelju odredbe članka 86. stavka 4. ZUS-a, prestaje važiti danom objave ove presude u »Narodnim novinama«.

Poslovni broj: Usoz-111/19-10

Zagreb, 29. studenoga 2021.

Predsjednica vijeća
 Dijana Vidović, v. r.